עדן אלנה

[ממוזער|אלנה כחיילת במהלך שירותה ב[צבא הגנה לישראל|צה"ל, 2020]]
**עדן אלנה** (נולדה ב-7 במאי 2000) היא זמרת ישראלית. זכתה בעונה 3 של "אקס פקטור ישראל" וגם בעונה 7 של "הכוכב הבא לאירוויזיון", וכך נהפכה לזמרת הישראלית היחידה שזכתה בשתי תוכניות ריאליטי מוסיקליות. על אף זכייתה ובחירת שיר עבורה לאירוויזיון 2020, האירוע בוטל עקב מגיפת הקורונה, ואלנה אוטומטית נבחרה לייצג את ישראל שוב גם באירוויזיון 2021.

## ביוגרפיה
עדן אָלֵנָה נולדה בשכונת קטמון בירושלים להורים שעלו לישראל מאתיופיה: זהבה (וורקנש), מעצבת כובעים, ומולוגטה. כשהייתה בת שנתיים התגרשו הוריה. היא גדלה כבת יחידה לאם חד-הורית, ועם אביה לא שמרה על קשר. מגיל 3 עד 13 למדה בלט. כנערה למדה בחטיבה עד כיתה ט' בבית הספר הדתי לבנות פלך, ולאחר מכן עברה לבית הספר התיכון ליד האוניברסיטה ולמדה במגמת תיאטרון, ובאותן השנים למדה פיתוח קול. ב-2020 עברה להתגורר יחד עם אימה בקריית גת.

באוקטובר 2018 התגייסה לצה"ל, ללהקה צבאית בחיל החינוך והנוער, ושירתה ב"להקת ארבע על ארבע" ובלהקת "רבע לשבע" עד סיום שירותה הצבאי באוקטובר 2020.

## קריירה

### קריירה מוזיקלית
במרץ 2017 שיתפה פעולה עם הראפר שחר פרץ, ושרה איתו את השיר "אוטופיה".

באוקטובר 2017, בגיל 17, השתתפה בעונה השלישית של תוכנית המציאות "אקס פקטור ישראל". באודישן הראשון ביצעה את השיר "Stone Cold" של דמי לובאטו. כבר אז סומנה כמועמדת מובטחת לזכייה, ובינואר 2018 זכתה בגמר של העונה ובהפקת סינגל בין-לאומי.

במרץ 2018, לכבוד יום האישה, הוציאה לאור דואט עם עברי לידר לשיר "היי שקטה" של ריקי גל. באפריל 2018 השתתפה בטקס הדלקת המשואות לציון 70 שנה למדינת ישראל, ובו שרה את השיר "מי אוהב אותך יותר ממני" של ארקדי דוכין. באותו חודש נבחרה על ידי אולפני וורנר לבצע את הגרסה העברית של שיר הנושא של הסרט "מפלצות בשלג" (את הגרסה האנגלית שרה זנדאיה).

בדצמבר 2018 הוציאה לאור את שיר הבכורה שלה, "Better".

בפברואר 2019, לקראת שידור האירוויזיון בישראל, הוציאה חידוש לשיר "Save Your Kisses for Me", של להקת Brotherhood of Man, שזכה בתחרות האירוויזיון בשנת 1976.  בחודש מרץ 2019 הוציאה לאור את הסינגל השני שלה, "When It Comes to You", שהקליטה בלוס אנג'לס עם המפיק המוזיקלי ג'וליאן בונטה, שעבד עם להקת ואן דיירקשן. החל מחודש מאי 2019 השתתפה בגרסה הישראלית של המחזמר "חנות קטנה ומטריפה" בהפקת עידן ליפר.

בשנת 2019 השתתפה בעונה השביעית של תוכנית המציאות "הכוכב הבא לאירוויזיון" וזכתה במקום הראשון. זכייה זו העניקה לה את התואר של נציגת ישראל באירוויזיון 2020 שבעיר רוטרדם שבהולנד. הזכייה שלה בתוכנית הפכה אותה לאדם הראשון בישראל שזוכה בשתי תוכניות ריאליטי שירה, ולאישה הראשונה ממוצא אתיופי שמייצגת את ישראל באירוויזיון.

ב-13 בפברואר 2020 נחשפו שמות ארבעת השירים שנבחרו למשדר בחירת "השיר הבא לאירוויזיון": "Roots", "Feker Libi", "Savior in the Sound" ו-"Rakata", שאותם הקליטה. השירים נחשפו ב-27 בפברואר בפלטפורמות הדיגיטליות של תאגיד השידור הישראלי. ב-3 במרץ ביצעה אלנה את השירים הנבחרים במשדר "השיר הבא לאירוויזיון" בהנחיית לוסי איוב. השיר שנבחר ברוב קולות הוא "Feker Libi". לאחר זמן קצר נודע שתחרות האירוויזיון לשנת 2020 בוטלה בשל מגפת הקורונה. ב-22 במרץ הוכרז כי אלנה תייצג את ישראל גם באירוויזיון 2021.

באוגוסט 2020 הוציאה יחד עם הזמר שלומי שבת את השיר "מה אתה עובר", סינגל שני מתוך אלבום שיתופי הפעולה של שבת, "חברים 3", שנוצר לציון 6 שנים להיעדרותו של אברה מנגיסטו.

ב-17 בספטמבר 2020 הוציאה יחד עם שלומי שבת, עידן עמדי, הצמד גיא ויהל, לירן דנינו, יובל דיין, ספיר סבן ואודיה אזולאי גרסה מחודשת לשיר "אני ואתה" של אריק איינשטיין.

ב-25 בינואר 2021 נבחר השיר "Set Me Free" לייצג את ישראל באירוויזיון 2021. השיר גבר על מספר שירים אחרים שהושרו בידי אלנה ועמדו בבחירת הקהל. ב-18 במאי 2021, הופיעה בחצי הגמר הראשון, העפילה לגמר, ודורגה במקום החמישי בחצי גמר זה.

אלנה שברה את שיא התו הגבוה ביותר בתחרות האירוויזיון ועקפה את הזמרת הקרואטית מיה בלגדן. בלגדן הגיעה באירוויזיון 1996 לצליל Bb6, אולם אלנה הגיעה לצליל B6 הגבוה בחצי טון.

בגמר האירוויזיון דורגה אלנה במקום 17 עם 93 נקודות.

לאחר האירוויזיון הקליטה אלנה את הגרסה העברית של "Starting Now" (אותו מבצעת במקור הזמרת ברנדי) אשר נקרא "מעכשיו" לכבוד קמפיין *חגיגה קסומה של נסיכות* אותו הרימה חברת וולט דיסני אשר מוקדש כולו לנסיכות דיסני (וכולל בתוכו את אנה ואלזה מלשבור את הקרח למרות היותן בעלות זיכיון נפרד) והוא חל ב-23 באוגוסט 2021.

ב-16 באוגוסט 2021, עדן שחררה את הסינגל השלישי שלה, והראשון לאחר ההופעה על בימת האירוויזיון, "לקום". בחנוכה 2021 השתתפה במופע הפסטיגל. כמו כן, באותה השנה נבחרה לאחת מאנשי השנה של המגזין גלובס.

ב-26 באוגוסט 2023 ביצעה עדן את ההמנון ואת שירה Feker Libi על הבמה בהפגנה בקפלן בתל אביב במסגרת המחאה נגד הרפורמה המשפטית.

## חיים אישיים
אלנה הייתה בזוגיות עם יונתן גבאי במשך כשנתיים וחצי, והם נפרדו בחודש פברואר 2022.

ביולי 2022, אלנה הודיעה שבכוונתה "לסיים עם פרק המוזיקה בחייה, לפחות בשלב זה", ונודע כי החלה לעבוד בתור מארחת במסעדה בתל אביב.

## דיסקוגרפיה
### מיני-אלבומים
* 2020: השיר הבא לאירוויזיון

### סינגלים
* 2018: "Better"
* 2019: "Save Your Kisses for Me"
* 2019: "When It Comes to You"
* 2020: "Feker Libi"
* 2020: "מה אתה עובר" (עם שלומי שבת)
* 2021: "Set Me Free"
* 2021: "La La Love"
* 2021: "Ue La La"
* 2021: "לקום"

## קישורים חיצוניים

* 
* 
* 
* דליה בן ארי, עדן אלנה: "היום אני מבינה שזה מגניב להיות שחורה", באתר את, 10 במאי 2021

## הערות שוליים

*
קטגוריה:זמרות ישראליות
קטגוריה:זמרים ישראלים
קטגוריה:זוכי הכוכב הבא
קטגוריה:מתמודדות הכוכב הבא
קטגוריה:משתתפי אירוויזיון 2020
קטגוריה:נציגי ישראל באירוויזיון
קטגוריה:זמרים השרים באמהרית
קטגוריה:משתתפי אירוויזיון 2021
קטגוריה:זוכי אקס פקטור ישראל
קטגוריה:בוגרות התיכון ליד האוניברסיטה
קטגוריה:בוגרי התיכון ליד האוניברסיטה
קטגוריה:חברות להקת חיל החינוך
קטגוריה:חברי להקת חיל החינוך
קטגוריה:מוזיקאים ירושלמים
קטגוריה:שחקני מחזות זמר ישראלים
קטגוריה:משתתפות הפסטיגל
קטגוריה:ישראליות שנולדו ב-2000
קטגוריה:ישראלים שנולדו ב-2000